CELEX: 32021D1037
Language: sl
Date: 2021-06-16 00:00:00
Title: Izvedbeni sklep Komisije (EU) 2021/1037 z dne 16. junija 2021 o zahtevku za prijavo evropske državljanske pobude z naslovom „Prepovejmo oglaševanje in sponzorstvo fosilnih goriv“ („Ban Fossil Fuel Advertising and Sponsorships“) v skladu z Uredbo (EU) 2019/788 Evropskega parlamenta in Sveta (Besedilo v angleškem jeziku je edino verodostojno)

25.6.2021   
               
               
                  SL
               
               
                  Uradni list Evropske unije
               
               
                  L 226/36
               
            
         IZVEDBENI SKLEP KOMISIJE (EU) 2021/1037
         z dne 16. junija 2021
         o zahtevku za prijavo evropske državljanske pobude z naslovom „Prepovejmo oglaševanje in sponzorstvo fosilnih goriv“ („Ban Fossil Fuel Advertising and Sponsorships“) v skladu z Uredbo (EU) 2019/788 Evropskega parlamenta in Sveta
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) ter zlasti člena 6(2) in (3) Uredbe,
         ob upoštevanju naslednjega:
         
                     (1)
                  
                  
                     Zahtevek za prijavo evropske državljanske pobude „Prepovejmo oglaševanje in sponzorstvo fosilnih goriv“ je bil Komisiji predložen 22. aprila 2021.
                  
               
                     (2)
                  
                  
                     Cilji pobude so: „Evropsko komisijo pozivamo, naj predlaga zakonodajni akt EU, ki: prepoveduje oglaševanje fosilnih goriv ter zračnega, cestnega in vodnega prometa (razen prevoznih storitev splošnega gospodarskega pomena) na fosilna goriva; prepoveduje oglaševanje vseh podjetij, dejavnih na trgu fosilnih goriv, zlasti na področju ekstrakcije, rafiniranja, dobave, distribucije ali prodaje fosilnih goriv; prepoveduje sponzorstvo s strani podjetij, opredeljenih v točki 2 zgoraj, ali uporabo blagovnih znamk ali trgovskih imen, ki se uporabljajo za fosilna goriva. Ta zakonodajni akt bi spadal v pristojnost EU, saj bi vključeval ureditev notranjega trga, namenjeno izboljšanju varstva potrošnikov ter krepitvi ravni javnega zdravja in varstva okolja. Ta zakonodajni akt bi povečal ozaveščenost javnosti o proizvodih in tehnologijah, ki so odgovorni za podnebne spremembe ter druge škodljive posledice za okolje in zdravje. Kot tak bi bil namenjen doseganju ciljev, ki jih predvidevajo okoljske politike in politike varstva potrošnikov EU, in sicer z uskladitvijo pravil o oglaševanju fosilnih goriv in sponzorstvu. Spadal bi pod deljeno pristojnost, kamor spadajo (glej člen 4 PDEU) notranji trg, okolje in varstvo potrošnikov.“
                  
               
                     (3)
                  
                  
                     Dodatne podrobnosti o vsebini, ciljih in ozadju pobude so v prilogi. Ta zlasti pojasnjuje, da zadevni proizvodi fosilnega goriva vključujejo nafto, fosilni plin in premog. Nadalje pojasnjuje področje uporabe predlagane/zahtevane prepovedi, ki bi morala po mnenju organizatorjev zajemati vsakršno neposredno ali posredno promocijo ali oglaševanje, pa tudi vsako brezplačno ali promocijsko distribucijo ali kakršno koli sponzorsko razmerje; prepoved bi morala veljati tako na spletu kot zunaj njega ter zajemati oglaševanje in sponzorstvo, zlasti v zvezi s športom, izobraževanjem, znanostjo, javnimi prireditvami in medijskimi dogodki tretjih strani. Nazadnje so v prilogi pojasnjeni razlogi za pobudo, in sicer: (1) „fosilna goriva povzročajo podnebno krizo in se jih ne bi smelo oglaševati“, (2) „fosilna goriva so povzročila javnozdravstveno krizo in se jih ne bi smelo oglaševati“, (3) „podjetja, ki se ukvarjajo s fosilnimi gorivi, zavajajo potrošnike, za nekatera pa je bilo ugotovljeno, da kršijo oglaševalske smernice“ in (4) „podjetja, ki se ukvarjajo s fosilnimi gorivi, uporabljajo sponzorstva za politični dostop“.
                  
               
                     (4)
                  
                  
                     Skupina organizatorjev je predložila tudi osnutek pravnega akta z naslovom „Prepoved oglaševanja in sponzorstva fosilnih goriv: direktiva na predlog evropske državljanske pobude“. Področje uporabe osnutka pravnega akta je „oglaševanje proizvodov fosilnega goriva, podjetij, ki se ukvarjajo s fosilnimi gorivi, in njihova promocija: (a) v medijih in drugih tiskanih publikacijah; (b) v vseh oblikah avdiovizualnih komercialnih sporočil; (c) v radijskem oddajanju; (d) na področju storitev informacijske družbe in (e) prek sponzorstva, povezanega s fosilnimi gorivi, vključno z brezplačno ali diskontirano distribucijo proizvodov iz fosilnih goriv“.
                  
               
                     (5)
                  
                  
                     Kolikor je cilj pobude ohranjanje, varovanje in izboljšanje kakovosti okolja, varovanje zdravja ljudi ter skrbna in preudarna raba naravnih virov, je Komisija pooblaščena za predložitev predloga pravnega akta na podlagi člena 192 Pogodbe.
                  
               
                     (6)
                  
                  
                     Kolikor obstajajo razlike med nacionalnimi pravili, ki ustvarjajo ovire za trgovino in ovirajo temeljne svoboščine ter tako neposredno vplivajo na delovanje notranjega trga ali povzročajo znatno izkrivljanje konkurence, je Komisija pooblaščena za predložitev predloga pravnega akta, ki približuje določbe zakonov in drugih predpisov v državah članicah, katerih predmet je vzpostavitev in delovanje notranjega trga, na podlagi člena 114 Pogodbe.
                  
               
                     (7)
                  
                  
                     Noben del pobude iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb.
                  
               
                     (8)
                  
                  
                     Ta sklep ne posega v oceno, ali bi bili v tem primeru izpolnjeni konkretni dejanski in vsebinski pogoji, ki se zahtevajo za ukrepanje Komisije, vključno s sorazmernostjo in združljivostjo s temeljnimi pravicami.
                  
               
                     (9)
                  
                  
                     Skupina organizatorjev je zagotovila ustrezne dokaze, da izpolnjuje zahteve iz člena 5(1) in (2) Uredbe (EU) 2019/788, in imenovala kontaktni osebi v skladu s prvim pododstavkom člena 5(3) navedene uredbe.
                  
               
                     (10)
                  
                  
                     Pobuda ni očitno žaljiva, neresna ali šikanozna niti ni v očitnem nasprotju z vrednotami Unije, kot so določene v členu 2 Pogodbe o Evropski uniji, in pravicami, določenimi v Listini Evropske unije o temeljnih pravicah.
                  
               
                     (11)
                  
                  
                     Pobudo z naslovom „Prepovejmo oglaševanje in sponzorstvo fosilnih goriv“ bi bilo zato treba prijaviti –
                  
               SPREJELA NASLEDNJI SKLEP:
         
            Člen 1
            Evropska državljanska pobuda „Prepovejmo oglaševanje in sponzorstvo fosilnih goriv“ („Ban Fossil Fuel Advertising and Sponsorships“) se prijavi.
         
         
            Člen 2
            Ta sklep je naslovljen na skupino organizatorjev evropske državljanske pobude „Prepovejmo oglaševanje in sponzorstvo fosilnih goriv“, ki jo kot kontaktni osebi zastopata Silvia PASTORELLI in Sílvia DÍAZ PÉREZ.
         
         
            V Bruslju, 16. junija 2021
            
               
                  Za Komisijo
               
               Věra JOUROVÁ
               
                  podpredsednica
               
            
         
         
            (1)  UL L 130, 17.5.2019, str. 55.